મનસુખ દરજી નામ મુજબ જ દરજીકામ કરે છે, તો ધરમ દિવેચા મુંબઈના ખ્યાતનામ બિઝનેસમૅન છે. મનસુખ અને ધરમ ક્યારેય એકબીજાને મળે એવું બેમાંથી કોઈનું સ્તર જ નથી, પણ બન્ને કૉન્ટ્રૅક્ટ-કિલર જૅક્સનને મળવા માટે એક જગ્યાએ એકઠા થાય છે અને એ સમયે બન્ને વચ્ચે પહેલી મુલાકાત થાય છે. જૅક્સનની રાહ જોતા આ બન્નેને એ સમય દરમ્યાન જ ખબર પડે છે કે પોલીસ-એન્કાઉન્ટરમાં જૅક્સનનું મોત થયું છે. હવે બન્નેએ પરાણે થોડા કલાક સાથે રહેવાનું છે. સાથે રહેવાની આ સિચુએશનમાં બન્ને એકબીજા સાથે વાતો શરૂ કરે છે અને એ વાતોમાં બન્ને એકબીજા સામે પોતાનો ભૂતકાળ ખુલ્લો મૂકે છે. આ ભૂતકાળની વાતો કરતાં-કરતાં જ ધરમ મનસુખ પાસે ઑફર મૂકે છે કે આપણે બન્ને એકબીજાને પૂરી હેલ્પ કરી શકીએ છીએ. વણલખ્યો કરાર નક્કી કરવામાં આવે છે અને એ કરાર મુજબ હવે મનસુખ ધરમને અને ધરમે મનસુખને હેલ્પ કરવાની છે. આ જે હેલ્પ કરવાની છે એમાં મનસુખની વાઇફ મોના અને ધરમની વાઇફ જયબાળા પણ ક્યાંક સંકળાયેલી છે. નાટકના મુખ્ય ઍક્ટર સંજય ગોરડિયાએ કહ્યું હતું કે ‘નાટકની સૌથી મોટી બ્યુટી જો કોઈ હોય તો એ છે કે એમાં થ્રિલ અને કૉમેડી બન્ને લેયર એકમેકમાં મર્જ થયેલી છે. આંખો ફાટેલી હોય ત્યારે જ પેટ પકડીને હસવું પડે એવી સિચુએશન સર્જાય છે.’